補東坡遺三首題武王非聖人論後
作者：釋德洪
朝代：宋

paragraphs: 青燈照華髮，掩卷成嗟咨。
事有世共見，而意復難知。
殺父子受封，殆非人所爲。
孟津觀兵者，非天尚誰欺。
孔子蓋周人，而爲殷宗枝。
欲辨則不敢，亟口稱夷齊。
使彼果聖乎，古今無異詞。
則其罪武王，明甚無可疑。
呶呶與世辨，泛濫驚羣兒。
惜不經柳子，爲一剖擊之。
知誰千載下，擊節讀吾詩。